**Kedves drága Direktor úr!**

**Alulírott Vörösmarty Mihály volnék, poéta s író. Tán már ismerni tetszik honfoglalásról szóló eposzomat, a *Zalán futásá*t. Mély tisztelettel ajánlám nemrégiben megjelent *Csongor és Tünde* címen íródott munkámat Önnek s kiváló színházának szíves figyelmébe. Szeretném, ha felvétetnék a soron következendő évad előadásai közzé.**

**A kritikusok által az Önök korszakában már nagyra becsült drámai költeményemet a kezdetek óta theátromba szántam. A boldogságkeresés csodákkal átszőtt meséje újszerű megközelítésben s modern eszközökkel kerülhetne a nagyérdemű publikumnak elébe.**

**Hiszem, hogy több szálon futó, izgalmas históriája s remélhetőleg örökkön tartó érvényű mondanivalója megragadja a mái közönséget is. Ezért nem is bánkódnék, ha igen tisztelt Direktor úr kissé átszabná alkotásomat, az aktuális kívánalmaknak szellemében.**

**Egy jobb korban, az Önök idejében is bizonyosan megfogalmazódik az „elvágyódás” egy oly világba, hol a gondok megszünendenek (avagy szűnni látszanak). E vágyakozás mindenik embernél, de különösképp a fiataloknál, a deákoknál természetes. Ők nemcsak a lét értelmét keresik, hanem helyüket is a világban, egy átoksúly alatt. Az pediglen mindenki számára tanulságba vétethetik, hogy szükségeltetik a valóságba visszatérni, oly sok viszály után, hogy az ember vágyait megvalósíthassa, annyi balszerencse közt, mert az élet véges, áldja vagy verje sors keze… Olybá tűnik, kissé elkalandozék.**

**A boldogságkeresés külön s külön szintjeit tán látványos díszletekkel, jelmezekkel s maszkírozással is jól lehetne érzékletessé tétetni. A szereposztásnál javaslom, hogy különös körültekintéssel válasszák meg a játszókat. A főszereplőknek már megjelenésük szent pillanatában magával ragadónak, karakterükkel teljes mértékben azonosulónak, ugyanakkor a mái emberhez nagyon is közelállónak szükségeltetik lenniük. S hogy a szerelem mindenik néző számára könnyen általélhető legyen, kivételes szépségű Tünde s mindenik pillanatában hősi alkatú Csongor kerestetik.**

**Fontos volna, hogy a dramaturgia perfekcionálisan érvényesüljék. Ha a régies nyelvezetet mái napság kevésbé értenék avagy élveznék, szabadjon hellyel-közzel akár a modern világukhoz igazítani a textust, inkább elvéve őbelőle, mint toldva őhozzá.**

**Javaslom a modern technikai eszközök bevonását is, hisz a színhelyek közti váltások s maga a vándorlás is szemléletesbé tétethetők az új masinás szerkezetekkel. Úgy képzelém továbbá, hogy kezdő felvonásban Tünde s Ilma érkezhetnének a magasságból, valami nem látható kötél segítsége révén, ha ez kivitelezhető volna. Avagy példának okáért, mikoron itt Mirígy visszajő, hogy Tünde hajából a fürtöt levágja, felbukkanhatna a süllyesztőből.**

**A fényekkel s a színekkel való játszást is lényeginek gondolom. A Hajnal birodalmában s az Éj birodalmában igen nagy fokban eltérő fényerősséget kívánatos alkalmaztatni. Ekképpen a szereplők jellemét is érzékletessé tétethetné a sugár. Tünde körül mindenik alkalomkor erősb, aranyszínű fényességet látnék szívesen, Mirigy körül pediglen valamily sötét tónusút. Mily szép lenne, ha a drámai költemény utolsó két soránál apró lángként visszajőne ez aranyszínű ragyogás, mely aztán egyre erősbé lenne. Mindez zenei aláfestéssel még élvezhetőbbé tétethetné az előadást.**

**Jónak tartanám, hogy a darab bizonyos részeibe bevonódjék a néző is, kiváltképp, ha deákoknak szervezett előadásról esik szó. Ezáltal ők is a varázslat részeseivé lehetnének, s nem éreznék bensejükben azt, hogy a színházban nincsen számukra hely. Evvel még mélyebb, maradandóbb nyom hagyódnék bennük. Nem szabad tétlenül szemlélnünk, hogy ifjaink a nézőtéren hiába sorvadozzanak.**

**Végezetül: az Önök méltán nagyra becsült színháza számára tisztelettel ajánlom darabom. Remélem, véle átütő sikerrel számolhatnak, mely tovább erősítené színházuk hírét-nevét, valamint tovább hizlalná az oda vizitáló publikum létszámát, mely mostanság tán éppen megfogyva bár, de törve nem.**

**Pesten, 1831. márczius havának 20-dik napján**

**Alázatos szolgája**

**Vörösmarty Mihály**